DELTA บวกสวนตลาด ลุ้นกำไรปีนี้-ปีหน้าทำนิวไฮ โบรกฯ ชูเป้า 101 บ.
DELTA บวกสวนตลาด ณ เวลา 10.57 น. ราคาอยู่ที่ 82.75 บ. บวก 1 บ. หรือ 1.22% สูงสุดที่ 83.25 บ. ต่ำสุดที่ 82 บ. มูลค่าซื้อขายที่ 89.59 ลบ. โดยคาดว่านักลงทุนเข้าซื้อเก็งกำไรหลังบริษัทมองว่ากำไรปีนี้-ปีหน้าจะทำสถิติสูงสุด ด้าน บล.ซีไอเอ็มบี (ประเทศไทย) แนะ ซื้อ เป้า 101 บ. 
29 ต.ค. 2558

ผู้สื่อข่าวรายงานว่า ราคาหุ้นบริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 10.57น. ราคาอยู่ที่ 82.75 บาท บวก 1 บาท หรือ 1.22% สูงสุดที่ 83.25 บาท ต่ำสุดที่ 82 บาท มูลค่าซื้อขายที่ 89.59 ล้านบาท ขณะที่ดัชนีตลาดหุ้นไทยโดยรวมลบ 0.52%

 
โดยปัจจัยที่ส่งผลให้ราคาหุ้นปรับตัวขึ้นในวันนี้คาดว่ามาจากการที่นักลงทุนเข้าซื้อเก็งกำไรเนื่องจาก คาดว่ากำไรสุทธิในปีนี้และปี 59 จะทำสถิติสูงสุดต่อเนื่องจากปี 57 ที่มีกำไรสุทธิ 5.96 พันล้านบาท โดยปัจจัยสนับสนุนการเติบโตของกำไรมาจากการที่บริษัทมีการผลิตสินค้าหลากหลายประเภท
ด้าน บล.ซีไอเอ็มบี (ประเทศไทย) ระบุในบทวิเคราะห์ (29 ต.ค.) แนะนำ ซื้อ หุ้น DELTA โดยมีราคาเป้าหมาย 101 บาท หลังจากราคาหุ้นปรับตัวลงมา 16.5% จากราคาสูงสุดที่ 98 ในสัปดาห์ที่ผ่านมา ตอบรับผลการดำเนินงานไตรมาส 3/58 ที่อ่อนตัว
โดย DELTA รายงานกำไรปกติ 1.53 พันล้านบาท (-10%จากปีก่อน, -4%จากไตรมาสก่อน) ในไตรมาส 3/58 ซึ่งต่ำกว่า คาดไว้ 10% อย่างไรก็ตามคาดว่า DELTA จะมีกำไรเพิ่มขึ้นในไตรมาส 4/58 เนื่องจากมีการเลื่อนคำสั่งซื้อผลิตภัณฑ์กลุ่มโทรคมนาคมในอินเดียมายังไตรมาสนี้
นอกจากนี้ ยังคงเชื่อว่า DELTA จะมีรายได้และกำไรเติบโตอย่างมีนัยสำคัญหรือ 7% และ 10% ในปี 59-60 ตามลำดับ ราคาหุ้น DELTA ปัจจุบันซื้อขายอยู่ที่ P/E 13 เท่า ในปี 60 บวกกับอัตราผลตอบแทนจากเงินปันผล 3-4% โดยเชื่อว่าราคาที่ปรับตัวลงน่าจะสะท้อนผลประกอบการที่อ่อนตัวในไตรมาส 3/58 แล้ว จึงน่าจะเป็นโอกาสดีสำหรับนักลงทุนระยะยาวที่จะเข้าซื้อหุ้น